
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35						


U  I M E  R E P U B L I K E  H R V A T S K E

R J E Š E NJ E

	Trgovački sud u Zadru, OIB 39670464653, po sutkinji Tini Grgas, odlučujući o prijedlogu dužnika LJOKA PROJEKT d.o.o. sa sjedištem u Zadru (Grad Zadar), Ivana Viteza od Sredne 11, OIB: 36218135263 zastupanog po direktorici Mariji Božićev, Ogrizovićeva 28A, Zagreb, za otvaranje stečajnoga postupka nad istim, 24. svibnja 2016. 

r i j e š i o   j e

	Odbacuje se prijedlog dužnika LJOKA PROJEKT d.o.o. sa sjedištem u Zadru,  Ivana Viteza od Sredne 11, OIB: 36218135263 od 31. kolovoza 2015. za otvaranje stečajnoga postupka nad istim kao nedopušten. 

Obrazloženje

	Uvodno označeni dužnik je 31. kolovoza 2015., po osobi ovlaštenoj za zastupanje po zakonu istog, podnio ovom sudu prijedlog za otvaranje stečajnoga postupka navodeći da na dan 28. kolovoza 2015. u Očevidniku redoslijeda osnova za plaćanje ima evidentirane neizvršene osnove za plaćanje u razdoblju dužem od 60 dana koje je trebalo, na temelju valjanih osnova za plaćanje, bez njegovog daljnjeg pristanka, naplatiti s bilo kojeg od njegovih računa dostavljajući potvrdu Financijske agencije, a zbog čega da postoji stečajni razlog nesposobnosti dužnika za plaćanje iz čl. 4. st. 7. Stečajnog zakona. 
	Prijedlog dužnika nije dopušten.  
Odredbom čl. 6. Stečajnog zakona (Narodne novine broj 44/96, 29/99, 129/00, 123/03, 82/06, 116/10, 25/12 i 133/12) propisano je da se u stečajnom postupku na odgovarajući način primjenjuju pravila parničnog postupka u postupku pred trgovačkim sudovima. 
Nadalje, odredbom čl. 333. st. 2. Zakona o parničnom postupku (Narodne novine broj: 25/13 i 89/14-u nastavku teksta: ZPP) propisano je da prvostupanjski sud tijekom cijelog postupka po službenoj dužnosti pazi je li stvar pravomoćno presuđena i ako utvrdi da je parnica među istim strankama pokrenuta o zahtjevu o kojem je pravomoćno odlučeno, da će odbaciti tužbu. 
Postupajući u skladu s citiranim zakonskim odredbama ovaj sud je po službenoj dužnosti pribavio spis predmeta istog pod poslovnim brojem 5 St-266/15 te je uvidom u potonji utvrđeno da je rješenjem od 4. travnja 2015. koje je postalo pravomoćno 21. travnja 2016., već otvoren i zaključen stečajni postupak nad istim dužnikom. 
S obzirom da je navedeno pravomoćno rješenje suda doneseno u ranije provedenom stečajnom postupku nad istom dužnikom, uredno dostavljeno registru ovog suda radi brisanja dužnika iz istog, to u konkretnom slučaju nisu ispunjene pretpostavke za provedbu predmetnog stečajnog postupka. Ovo posebice iz razloga jer je stečajni postupak po svojoj pravnoj prirodi postupak generalne ovrhe koji se provodi nad ukupnom imovinom stečajnog dužnika. Kako je stečajnom zapljenom obuhvaćena cjelokupna imovina dužnika, tako nad jednim stečajnim dužnikom nije moguće voditi više istovremenih insolvencijskih postupaka jer se doseg jedne stečajne odluke održava se na sveukupnoj dužnikovoj imovini, pa čak i na one njezine dijelove za koje se u vrijeme vođenja postupka nije znalo da postoji. 
Slijedom svega navedenog, a temeljem naprijed citiranih zakonskih odredbi, donesena je odluka kao u izreci rješenja. 


U Zadru 24. svibnja 2016. 


	                                            Sutkinja:
	                                                                                Tina Grgas

	
	UPUTA O PRAVNOM LIJEKU: 
	Protiv ovog rješenja može se izjaviti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. u svezi s čl. 441. st. 2. Stečajnog zakona, Narodne novine broj 71/15).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske. 


  	Dostaviti: 
1. Dužniku putem e-Oglasne ploče suda 

